Diari Oficial de la Generalitat Valenciana


Sumari del DOGV 10887, del 27-02-2025 (2025/2487)

RESOLUCIÓ de 17 de gener de 2025, de la Direcció General d’Urbanisme, Paisatge i Avaluació Ambiental, per la qual es formula un informe d’impacte ambiental del projecte de sondeig per a captació d’aigües subterrànies, parcel·la 127, polígon 14, del terme municipal de les Useres (Castelló). Expedient: (3626237) 308/2024/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10197

Data del DOGV
:   27-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/2487

CVE
:   TIWC-Q-5432-5650

Data del document
:   17-01-2025

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Descriptors 

:   * Useres, les
    * impacte ambiental

«Informe d’impacte ambiental

Expedient: (3626237) 308/2024/AIA.

Títol: Sondeig per a la captació d’aigües subterrànies.

Titular: Vicente Pruñonosa Escrig.

Òrgan substantiu: Servici Territorial d’Indústria, Energia i Mines de Castelló.

Ref. òrgan substantiu: ASOSUB/2024/52/12.

Localització: Parcel·la 127 del polígon 14 del terme municipal de les Useres (Castelló).

*Tramitació administrativa*

El 09.08.2024 el Servici Territorial d’Indústria, Energia i Mines (d’ara en avant, STIEM) de Castelló va donar trasllat a l’òrgan ambiental del document ambiental i el seu corresponent projecte (la seua referència ASOSUB/2024/52/12), a fi de ser sotmés al procediment d’avaluació ambiental simplificada, de conformitat amb la Llei 21/2013, de 9 de desembre (d’ara en avant, LAA), i el Reial decret 445/2023, de 13 de juny. Formulat requeriment formal (18.10.2024) relatiu a paràmetres bàsics de definició del projecte (diàmetre, destinació de l’ús de l’aigua, i del detritus generat durant la perforació).

En data 22 de novembre de 2024, STIEM remet nou document ambiental i projecte (els dos de data 21.11.2024).

En els térmens de l’art. 46 de l’LAA, es formula consulta en data 02.12.2024 a l’Ajuntament de les Useres (Castelló). Transcorregut el termini de consulta, no s’ha rebut contestació. Consta informe de la Confederació Hidrogràfica del Xúquer (núm. ref. 2024C-AM-00848) emés amb caràcter genèric per a projectes de captacions d’aigües subterrànies de menys de 7.000 m³, que assenyala que la CHX valorarà les afeccions de la captació durant la tramitació del procediment establit en l’article 54.2 del text refós de la Llei d’aigües i sol·licita la inclusió en la resolució ambiental de la condició del no inici de les obres dels sondejos sense la prèvia inscripció en el registre d’aigües de l’organisme de conca.

Vista la informació que s’inclou en l’expedient, es considera que es disposa d’elements de juí suficients per a fer l’avaluació d’impacte ambiental simplificada.

*Criteris ambientals*

Característiques del projecte

La finalitat del projecte és l’execució d’un sondeig de captació d’aigües subterrànies amb l’objectiu d’aconseguir el cabal necessari per a la transformació de secà a regadiu d’una plantació d’olivar, situada en el terme municipal de les Useres (Castelló), concretament en la parcel·la 127, polígon 14.

Tal com figura en el document ambiental, s’estima que la superfície ocupada per les oliveres és d’1,48 ha (14.800 m²). La dotació per a reg seria de 1.480 m³/any i amb un volum anual de 2.190,40 m³. El promotor considera que este volum serà suficient per a cobrir les necessitats hídriques, per la qual cosa sol·licita autorització que li permeta investigar aigües subterrànies mitjançant la construcció en la seua parcel·la d’un sondeig.

La perforació s’efectuarà mitjançant el mètode de rotopercussió, sempre que els terrenys que es travessaran ho permeten. En cas contrari, s’utilitzarà el mètode de rotació directa amb tricon. La profunditat total del sondeig serà de 100 m i un diàmetre final de perforació de 200 mm. La columna litològica prevista que travessarà el sondeig estarà constituïda per margues, gresos i calcàries. Si el sondeig resulta positiu, es procedirà a la intubació de tota la columna del sondeig amb canonada de ferro acerat de 4 mm de grossària.

Els residus produïts per l’avanç de la perforació seran emmagatzemats en una bassa per a depositar detritus amb unes dimensions de 4 x 4 metres amb un metre de profunditat i totalment estanca. No s’especifica el volum aproximat de detritus obtingut en la perforació. A mesura que la bassa es vaja omplint, el llot l’arreplegarà l’empresa que s’encarregue de la gestió de residus no perillosos.

No es preveu la generació d’una altra mena de residus excepte els procedents d’eventuals tasques de manteniment de la maquinària (olis, filtres), que, en cas de produir-se, seran gestionats a través d’un gestor autoritzat que haurà d’impedir el seu contacte directe sobre el sòl.

Una vegada finalitzada la perforació, esta es condicionarà omplint l’espai amb el material extret durant les labors de construcció de la bassa de decantació, estenent el material i anivellant-lo amb el terreny extret, de manera que la superfície es deixarà restaurada.

El promotor aporta pla d’obra, en el qual indica que el termini d’execució previst per a la realització de la perforació serà de dos dies, mentres que per a la intubació serà d’un dia.

*Ubicació del projecte*

El sondeig projectat es localitza en la parcel·la 127, polígon 14 (ref. cadastral 11090T664981109327HP), del terme municipal de les Useres (Castelló). Segons la informació cadastral, la parcel·la té una superfície de 14.899 m², i l’ús principal de la qual és agrari (rústic). Les coordenades UTM del sondeig són (ETRS89; fus 30) X = 745.298 m, Y = 4.451.391 m. L’accés a esta es realitzarà des de camins veïnals que partixen des del nord-oest del municipi.

Segons el visor cartogràfic de la Generalitat, l’emplaçament es troba en una zona classificada de sòl no urbanitzable comú (zona rural comuna agropecuària), l’ús del sòl correspon a terrenys principalment agrícoles, compost per cultius d’olivar. Així mateix, l’obra se situa a vora 50 m de terreny forestal, per la qual cosa es considera zona d’influència forestal d’acord amb el que establix la Llei 3/1993, de 9 de desembre, forestal de la Comunitat Valenciana.

Al sud de la parcel·la hi ha un llit fluvial denominat barranc de la Rambleta, i que es troba a prop de 60 metres de distància del sondeig que es pretén executar. Per tant, es troba fora de la seua zona de policia.

Atesa la classificació de les unitats hidrogeològiques, la captació pertany hidrogeològicament al sistema d’explotació de recursos Millars - Plana de Castelló. La superfície total compresa per este sistema és de 4.819,95 km². La unitat hidrogeològica en la qual se situa l’obra subterrània projectada és la 08.06 denominada Mosquerola, i dins d’esta es troba en la massa d’aigua subterrània denominada Maestrat occidental, a la qual correspon el codi d’identificació 080.191. Esta massa d’aigua té bon estat quantitatiu, global i químic. El recurs disponible de la massa d’aigua subterrània és de 26 hm³ i amb una superfície total de 878,135 km².

*Característiques de l’impacte potencial*

Durant els treballs de perforació i entubament, la superfície afectada per les obres serà parcialment ocupada per l’equip de perforació, per les canonades, per la maquinària, pels accessoris i per la bassa per al depòsit de detritus. La pèrdua de sòl per la construcció de la bassa de detritus serà de dimensions reduïdes i puntual en el temps. Malgrat trobar-se en una zona forestal, no s’esperen efectes adversos rellevants sobre esta. No obstant això, durant l’execució de les obres, seran aplicables les mesures preventives que establix la normativa vigent en matèria de prevenció d’incendis forestals, en particular, el Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

No es faran actuacions de proveïment de carburant o manteniment de maquinària que puguen contaminar el sòl o les aigües subterrànies.

Es produiran una sèrie d’impactes al factor de l’atmosfera que suposen la generació d’olors, sorolls i vibracions, així com emissions a l’atmosfera en forma de partícules. Per a evitar o mitigar estes afeccions sobre l’atmosfera i l’aire, es vigilarà que el manteniment de la maquinària siga l’adequat i que s’hagen fet les inspeccions tècniques previstes en la legislació sectorial. Així mateix, la perforadora estarà equipada amb un captador de pols. Finalment, per a evitar o mitigar la generació de pols, es faran regs periòdics amb aigua en els accessos i les zones de treball.

No s’ha posat de manifest la presència de béns culturals, restes arqueològiques ni altres elements del patrimoni cultural valencià en este emplaçament. No obstant això, s’adoptaran les mesures preventives i de control i seguiment per a comprovar el desenrotllament normal de les obres i per si es produïx qualsevol troballa fortuïta o situacions imprevistes.

L’actuació no afecta espais naturals protegits, espais protegits de la Xarxa Natura 2000, forests d’utilitat pública, microreserves de flora, reserves de fauna, plans de recuperació d’espècies o elements d’infraestructura verda. No hi ha hàbitats d’interés comunitari en l’àmbit del projecte. Quant a la possible afecció a vies pecuàries, a 130 m al sud passa l’assagador de la Ramblella, que no es veu afectat pel projecte. No es preveu impacte rellevant sobre el sòl, el paisatge, excepte el que es puga produir amb caràcter puntual i temporal durant l’execució dels treballs per l’ús de la maquinària.

La parcel·la que es preveu regar se situa en una zona que presenta nivells d’erosió hídrica potencial superior a 10 t/ha/any (erosió laminar i en reguerons), d’acord amb l’Inventari nacional d’erosió de sòls (INES) a escala 1:50.000 (màscara 25 x 25).

No s’ha plantejat l’acumulació d’efectes negatius respecte d’altres projectes. En tot cas, els possibles efectes hidrogeològics relatius a l’ús i el consum de recursos naturals (aigua) entren en les competències directes de l’organisme de conca que intervé en el mateix tràmit d’autorització d’aprofitament. De conformitat amb l’article 123 del Reial decret legislatiu 1/2001, de 20 de juliol, pel qual s’aprova el text refós de la Llei d’aigües, no es pot iniciar la construcció d’una obra hidràulica que comporte la concessió d’usos nous de l’aigua, sense que prèviament s’obtinga o es declare la concessió, l’autorització o la reserva demanials corresponents.

El risc d’accidents està regulat per les normes laborals i de seguretat minera, que competixen a l’òrgan substantiu, de manera que és poc probable que puguen arribar a tindre efectes ambientals de consideració.

Des de l’inici es duran a terme el control i la vigilància efectiva de l’execució de les mesures específiques de prevenció i correcció que es definixen en el document ambiental, i l’adequació correcta d’estes a situacions imprevistes que es puguen produir.

*Conclusió*

En els térmens previstos en l’article 47 de la Llei 21/2013, de 9 de desembre, i considerant els criteris de l’apartat a de l’annex III d’esta, es pot concloure que el projecte no tindrà efectes adversos significatius sobre el medi ambient i no requerix avaluació d’impacte ambiental ordinària.

*Consideracions jurídiques*

El projecte constituïx un supòsit d’avaluació d’impacte ambiental simplificada, d’acord amb l’article 7.2 de la Llei 21/2103, de 9 de desembre, d’avaluació ambiental, en concordança amb l’epígraf a.3r del grup 3 de l’annex II d’esta. L’expedient ha seguit el tràmit d’avaluació d’impacte ambiental simplificada que preveu la secció 2a, capítol 2, del títol II de la Llei 21/2013.

L’article 129 del Decret 173/2024, de 3 de desembre, del Consell, pel qual s’establix l’estructura orgànica bàsica de la Presidència i de les conselleries de la Generalitat, establix que la Direcció General d’Urbanisme, Paisatge i Avaluació Ambiental de la Conselleria de Medi Ambient, Infraestructures i Territori exercix les funcions en matèria d’avaluació ambiental estratègica i impacte ambiental, incloent els sistemes indicadors i les avaluacions ambientals.

Per tot el que s’ha exposat, a proposta del Servici d’Avaluació d’Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que tinc, formule la següent,

RESOLUCIÓ

*Primer*

Estimar que l’execució del projecte de sondeig de captació d’aigües subterrànies en la parcel·la 127 del polígon 14 del terme municipal de les Useres (Castelló) promogut per Vicente Pruñonosa Escrig, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària. Tot això, sempre que s’ajuste a la documentació que consta en l’expedient, a les previsions del projecte i del document ambiental i als térmens d’este informe, en particular:

1. No es podran iniciar els treballs per a executar el sondeig mentres no s’haja obtingut, de l’organisme de conca, la concessió o l’autorització prèvies, o s’haja inscrit en el registre d’aigües.

2. La destinació prevista de l’aigua extreta és el reg d’una parcel·la agrícola amb una superfície d’1,48 ha. Les actuacions de transformació en regadiu, ampliació o consolidació, en funció de la superfície afectada, constituïxen un supòsit d’avaluació d’impacte ambiental de conformitat amb la legislació vigent, i no queden incloses en l’abast d’esta resolució.

3. Es compliran les mesures preventives i correctores que establix el document ambiental, sempre que no siguen contradictòries amb les d’esta resolució. Es farà la vigilància ambiental d’acord amb el pla de vigilància i seguiment ambiental inclòs en el document ambiental, i s’adaptarà i ampliarà a les determinacions d’este condicionat, de manera que es concrete el seguiment efectiu de totes les mesures preventives i correctores plantejades; es definisca el responsable, el mètode i la periodicitat dels controls i els informes, així com el mètode i la forma per a la correcció de les desviacions produïdes.

4. Durant l’execució dels treballs, s’aplicarà la normativa vigent en matèria de prevenció d’incendis forestals, en particular l’annex IX (plec general de normes de seguretat en prevenció d’incendis forestals que cal observar en l’execució d’obres, treballs i aprofitaments forestals que es realitzen en terreny forestal o en els seus voltants) del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

5. El contractista haurà de construir al costat de la perforació una bassa d’unes dimensions que puga albergar tots els detritus, els llots i els additius que es generen durant la perforació; així mateix, haurà de garantir la neteja, la seguretat i el rebliment posterior de les basses de llots. Els residus generats es gestionaran segons la normativa vigent i mitjançant un gestor autoritzat.

6. S’haurà de prevore un seguiment adequat de les obres a fi de completar la informació hidrogeològica de l’obra i poder prendre, sobre el terreny, les decisions tècniques i de seguretat més adequades en cas que hi haja incidències o imprevistos.

7. A fi de preservar la integritat de l’aqüífer i protegir les aigües subterrànies de l’entrada de contaminants, l’embocadura del sondeig impedirà l’abocament de substàncies contaminants a les aigües subterrànies. Així mateix, tant en la construcció de la captació d’aigua com en el segellament i la clausura del pou, s’hauran de complir les instruccions bàsiques de protecció que s’establixen en el Reglament de domini públic hidràulic.

8. Es protegirà la vegetació adjacent, les estructures, els camins i les instal·lacions que puguen resultar afectades per a evitar que es deterioren. Les zones en les quals s’hagen produït compactacions, a causa de l’estada i el pas de la maquinària, es restauraran amb subsolatge i/o passades amb aladre.

9. No es realitzaran actuacions de proveïment de carburant o manteniment de maquinària que puguen contaminar el sòl o les aigües subterrànies. En el cas que hi haja abocaments accidentals d’olis o d’altres residus perillosos procedents dels vehicles o de la maquinària, s’arreplegarà l’abocament i el sòl contaminat, que evacuarà un gestor autoritzat, i es revegetarà.

10. Durant el temps que dure l’assaig de bombament, i a fi de previndre processos erosius i evitar escolaments incontrolats, l’aigua extreta s’haurà d’abocar a llits naturals, directament o a través d’un sistema d’evacuació que, mitjançant laminació de cabals o dissipadors d’energia, resulte efectiu per a evitar l’erosió i els possibles danys en infraestructures i propietats adjacents. Si se’n produïxen, el promotor de l’obra repararà els desperfectes i, si és el cas, indemnitzarà els afectats pels perjuís ocasionats.

11. Si durant l’execució de les obres es troben restes paleontològiques, arqueològiques o etnogràfiques, el promotor està obligat a suspendre immediatament els treballs i a comunicar la troballa a la conselleria competent en matèria de cultura, que adoptarà sense dilació les mesures procedents en compliment de la Llei 4/1998, d’11 de juny, del patrimoni cultural valencià.

12. S’haurà de prevore que el sondeig quede habilitat i disponible per a futurs controls de piezometria i de mostreig de l’aigua subterrània, llevat que l’òrgan competent ho determine innecessari per disposar d’altres opcions o d’una xarxa suficient.

13. Una vegada conclòs el sondeig, la zona de treball haurà de ser restaurada. Caldrà retirar els residus que s’hagen generat durant les faenes de perforació i s’hauran de gestionar d’acord amb la condició que tinguen. El material extret de la perforació (codi LER 01 05 04) es podrà reutilitzar d’acord amb el Decret 200/2004, d’1 d’octubre, del Consell de la Generalitat, pel qual es regula la utilització de residus inerts adequats en obres de restauració, condicionament i rebliment, o amb finalitats de construcció. Pel que fa al material extret durant la construcció de la bassa (codi LER 17 05 04), seran aplicables tant el Decret 200/2004 com l’Orde APM/1007/2017, de 10 d’octubre, sobre normes generals de valorització de materials excavats per a la seua utilització en operacions de rebliment i obres diferents d’aquelles en què es van generar.

14. En el cas que, per diversos motius, es renuncie a l’ús del sondeig (falta de cabal, mala qualitat de l’aigua, afonaments en el pou, etc.), s’haurà de clausurar i segellar, així com restaurar el terreny a la situació original, ja que els pous abandonats o en desús constituïxen vies potencials puntuals de contaminació d’aqüífers i de riscos físics per a les persones.

*Segon*

De conformitat amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l’òrgan ambiental.

B. L’informe d’impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha procedit a autoritzar el projecte en el termini màxim de quatre anys des de la publicació d’este, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte, en els térmens que preveu l’article 48 de la Llei 21/2013, de 9 de desembre.»

  

València, 17 de gener de 2025

Miguel Ángel Ivorra Devesa

Director general